text: SINE bortviser 14 elever på grund af alkohol
  24 juni 2015 kl. 09.30
  Sportsefterskolen SINE i Løgumkloster har i nattens løb bortvist 14 elever pga. alkoholindtagelse tre dage før skoleårets afslutning.
  
  14 elever må nu vinke farvel til at afslutte efterskoleåret sammen med skolens øvrige cirka 160 elever.
  Eleverne har indrømmet at have indtaget alkohol dels på en legeplads i byen, dels på ét af skolens pigeværelser.
  Konstitueret forstander Lars Thomsen udtaler i en pressemeddelelse fra skolen:
  - Vi er rigtig kede af, at vi i disse dage, som ellers normalt er festdage her på SINE, har måttet bortvise 14 elever. Både fordi en bortvisning har store konsekvenser for den enkelte, og fordi det er ødelæggende for det sociale sammenhold blandt eleverne. Vi har imidlertid et klart regelsæt - og det er at alkohol, hash og tyveri er de tre bortvisningsgrunde her på stedet. De regler er klare, alle kender dem, og dem går vi ikke på kompromis med - uanset de brydes kort før skoleåret afsluttes".
  Det var et tip en af byens borgere i går aftes samt en lærers mistanke, der afslørede, at en række elever havde brudt skolens regler. To grupper af elever havde indtaget alkohol - den ene gruppe på et pigeværelse på skolen, den anden gruppe på en legeplads i et villakvarter i Løgumkloster.
  Alle forældre på skolen - både til de bortviste og de tilbageblivende elever - er orienterede.
  Se og hør her Lars Thomsen forklare hvorfor eleverne er bortvist
  Varighed 0:35
   
  Sportsefterskolen SINE er en af Danmark 10 største efterskoler med 242 elever indmeldt til skoleåret 15/16. Skolen bygger på tre ben - det sportslige, det sociale og det faglige.
  
  